Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ Σχετικά με την αναπροσαρμογή των δημοσιονομικών προοπτικών για τη διεύρυνση Υποβλήθηκε από την Επιτροπή σύμφωνα με το σημείο 25 της διοργανικής συμφωνίας της 6ης Μαΐου 1999 σχετικά με τη δημοσιονομική πειθαρχία και τη βελτίωση της διαδικασίας του προϋπολογισμού

ΑΙΤΙΟΛΟΓΙΚΗ ΕΚΘΕΣΗ

Το σημείο 25 της διοργανικής συμφωνίας (IIA) της 6ης Μαΐου 1999, σχετικά με τη δημοσιονομική πειθαρχία και τη βελτίωση της διαδικασίας του προϋπολογισμού [1] προβλέπει την υποβολή εκ μέρους της Επιτροπής, ενόψει της διεύρυνσης της Ένωσης, πρότασης αναπροσαρμογής των δημοσιονομικών προοπτικών ώστε να ληφθούν υπόψη οι ανάγκες δαπανών που προκύπτουν από τη διεύρυνση. Οι αλλαγές στους σχετικούς τομείς του προϋπολογισμού δεν πρέπει να υπερβούν τα ποσά που αναφέρονται στο ενδεικτικό δημοσιονομικό πλαίσιο που περιέχεται στην IIA (Παράρτημα II).

[1] ΕΕ C 172 της 18.6.1999, σ.1.

Το Ευρωπαϊκό Συμβούλιο της Κοπεγχάγης της 12ης και της 13ης Δεκεμβρίου 2002, ενέκρινε το αποτέλεσμα των διαπραγματεύσεων βάσει των οποίων προσδιορίζονται οι ανάγκες δαπανών που προκύπτουν από την προσχώρηση δέκα νέων κρατών μελών, το 2004 (Παράρτημα 1 της παρούσας αιτιολογικής έκθεσης), και ζήτησε από την Επιτροπή να λάβει υπόψη τις ανάγκες αυτές στην πρότασή της για την αναπροσαρμογή των δημοσιονομικών προοπτικών.

Στόχος αυτού του εγγράφου είναι να προτείνει στην αρμόδια για τον προϋπολογισμό αρχή τις απαιτούμενες αναπροσαρμογές ενόψει της διεύρυνσης, και συγκεκριμένα:

- Αναπροσαρμογή των δημοσιονομικών προοπτικών (ΕΕ-15) ώστε να ευθυγραμμιστεί αυτό το δημοσιονομικό πλαίσιο για την περίοδο 2004-2006, σε τιμές 1999, με την κατάσταση της διευρυμένης Ένωσης 25 μελών,

- Τεχνική αναπροσαρμογή των ποσών αυτών, για το 2004, σύμφωνα με την εξέλιξη των τιμών και του ΑΕΕ (ακαθάριστου εθνικού εισοδήματος).

1. ΑΝΑΠΡΟΣΑΡΜΟΓΗ ΤΟΥ ΠΛΑΙΣΙΟΥ ΕΕ-15 ΣΕ ΤΙΜΕΣ 1999 ΣΥΜΦΩΝΑ ΜΕ ΤΗΝ ΚΑΤΑΣΤΑΣΗ ΤΗΣ ΔΙΕΥΡΥΜΕΝΗΣ ΕΕ 25 ΜΕΛΩΝ ΓΙΑ ΤΗΝ ΠΕΡΙΟΔΟ 2004-2006

* Όσον αφορά τους Τομείς 1 (συμπεριλαμβανομένων των υποτομέων 1α, 1β), 2, 3 και 5, τα ανώτατα όρια για την ΕΕ-15 αυξάνονται με τα αντίστοιχα ποσά που αναφέρονται στο Παράρτημα 1 της παρούσας αιτιολογικής έκθεσης (όπως προβλέπεται στο σημείο 25 της IIA).

* Τα ανώτατα όρια των Τομέων 4 και 6 are δεν επηρεάζονται από την πρακτική αυτή.

* Όσον αφορά τον Τομέα 7, προτείνεται να παραμείνει αμετάβλητο το ανώτατο όριο. Με την επιφύλαξη των μελλοντικών εξελίξεων που μπορεί να επηρεάσουν προενταξιακές δαπάνες, ο Τομέας 7 προορίζεται στο στάδιο αυτό για την κάλυψη των ακόλουθων δαπανών:

α) Όσον αφορά τη Βουλγαρία και τη Ρουμανία, τα προβλεπόμενα ποσά για τα προενταξιακά μέσα (Phare, SAPARD και ISPA) αυξάνονται για τα υπόλοιπα έτη της περιόδου κατά 20%, 30% και 40% αντίστοιχα, σε σύγκριση με το μέσο όρο των προηγούμενων οικονομικών ετών, σύμφωνα με τους χάρτες πορείας για τη Βουλγαρία και τη Ρουμανία [2] που εγκρίθηκαν από την Επιτροπή και που αναφέρονται στα συμπεράσματα του Ευρωπαϊκού Συμβουλίου της Κοπεγχάγης. Και για τις δύο χώρες, τα προτεινόμενα ποσά έχουν ως εξής: 1.228 εκατ. ευρώ, το 2004, 1.330 εκατ. ευρώ, το 2005, και 1.432 εκατ. ευρώ το 2006. Η κατανομή μεταξύ των τριών μέσων θα προσδιοριστεί στα δημοσιονομικά έγγραφα κατά τη διάρκεια της ετήσιας διαδικασίας του προϋπολογισμού.

[2] COM (2002) 624 τελικό της 13.11.2002

Επιπλέον, στις πιστώσεις Phare θα συμπεριληφθούν και τα συμπληρωματικά ποσά σχετικά με τον παροπλισμό των πυρηνικών εγκαταστάσεων του Kozloduy στη Βουλγαρία. Εκτιμάται ότι από τη δέσμευση 200 εκατ. ευρώ που αναλήφθηκε, το 1999, για την ενίσχυσης της αντιστάθμισης σχετικά με τον παροπλισμό των μονάδων που δεν μπορούν να αναβαθμιστούν, υπολείπονται 60 εκατ. ευρώ (σε τιμές 1999) τα οποία πρέπει να αναληφθούν κατά την περίοδο 2004-2006. Επίσης, σύμφωνα με την απόφαση που έλαβε η βουλγαρική κυβέρνηση, τον Νοέμβριο 2002, σχετικά με το έγκαιρο κλείσιμο των μονάδων 3 και 4, κρίνεται απαραίτητη η ανάληψη νέας υποχρέωσης. Θα υποβληθούν ειδικές χρηματοδοτικές προτάσεις όταν είναι διαθέσιμες οι λεπτομερείς εκτιμήσεις,

β) προενταξιακές πιστώσεις για τις δαπάνες στήριξης, συμπεριλαμβανομένων των μισθών για το εξωτερικό προσωπικό των αντιπροσωπειών στις δέκα προσχωρούσες χώρες, που είναι απαραίτητες για τη σταδιακή κατάργηση των προενταξιακών χρηματοδοτικών μέσων και για την ομαλή μετάβαση από τις παλαιές στις νέες ισχύουσες διατάξεις στον τομέα της διαχείρισης της προενταξιακής βοήθειας μετά τη προσχώρηση,

γ) το προενταξιακό πρόγραμμα όσον αφορά Τουρκία (επί του παρόντος, οι πιστώσεις για την ενίσχυση της Τουρκίας κατατάσσονται στον Τομέα 4). Σύμφωνα με το έγγραφο στρατηγικής της Επιτροπής του Οκτωβρίου 2002, στο οποίο προτείνεται ότι η συνολική ενίσχυση μπορεί τουλάχιστον να διπλασιαστεί μέχρι το 2006, το Ευρωπαϊκό Συμβούλιο της Κοπεγχάγης επιβεβαίωσε ότι η Ένωση θα αυξήσει σημαντικά την προενταξιακή βοήθεια προς την Τουρκία.

Δεδομένου ότι ορισμένα ποσά του Τομέα 7 πρέπει να προσδιοριστούν ή ενδέχεται να τροποποιηθούν κατά τη διάρκεια αυτής της περιόδου, προτείνεται να καταργηθεί η κατανομή σε υποτομείς για αυτή την κατηγορία δαπανών.

* Καθιερώνεται ένας νέος Τομέας 8 'Αντισταθμίσεις' στον οποίο συμπεριλαμβάνονται τα ποσά που αντιστοιχούν στο άθροισμα των καλούμενων 'προσωρινής δημοσιονομικής αντιστάθμισης' και 'ειδικής κατ'αποκοπή ταμειακής διευκόλυνσης' για την προσχώρηση των δέκα χωρών για τις οποίες λήφθηκε η απόφαση στο Ευρωπαϊκό Συμβούλιο της Κοπεγχάγης.

* Πρέπει να προβλεφθούν συμπληρωματικά ποσά για τον καθένα από τους ενλόγω Τομείς σε περίπτωση επίτευξης πολιτικής λύσης όσον αφορά την Κύπρο, η οποία θα καταστήσει δυνατή την ενοποίηση της νήσου. Αν χρειαστεί, τα ποσά αυτά θα προστεθούν στα ενλόγω ανώτατα όρια. Οι επιπτώσεις στον προϋπολογισμό που προκύπτουν από την εφαρμογή της πολιτικής λύσης εκτιμώνται για την περίοδο αυτή σε 273 εκατ. ευρώ, σε τιμές 1999 (βλ. Παράρτημα 2 της παρούσας αιτιολογικής έκθεσης).

* Λόγω των προτεινόμενων αναπροσαρμογών, το Παράρτημα II της διοργανικής συμφωνίας ακυρώνεται και επομένως καταργείται.

Ο πίνακας 1α που επισυνάπτεται στην παρούσα πρόταση απόφασης δείχνει το αποτέλεσμα της αναπροσαρμογής των δημοσιονομικών προοπτικών της ΕΕ-25 σε τιμές 1999, εκτός από τον αντίκτυπο τον προϋπολογισμό της πολιτικής λύσης για την Κύπρο. Σε σύγκριση με την κατάσταση που προβλέπεται στην IIA, το συνολικό ανώτατο όριο για τις πιστώσεις ανάληψης υποχρεώσεων, σε τιμές 1999, μειώνεται κατά 410 εκατ. ευρώ για το 2004, κατά 387 εκατ. ευρώ για το 2005, και κατά 939 εκατ. ευρώ για το 2006.

Σε περίπτωση που πολιτική λύση καταστήσει δυνατή την ενοποίηση της Κύπρου, οι ισχύουσες δημοσιονομικές προοπτικές θα αντιστοιχούν με τα ποσά που αναφέρονται στον πίνακα 1β.

Σύμφωνα με τα συμπεράσματα του Ευρωπαϊκού Συμβουλίου της Κοπεγχάγης, το συνολικό ανώτατο όριο για τις πιστώσεις πληρωμών (ΕΕ-25) για την περίοδο 2004-2006 παραμένει αμετάβλητο σε σύγκριση με το αντίστοιχο ανώτατο όριο που ορίζεται στο Παράρτημα 1 της IIA.

2. ΤΕΧΝΙΚΗ ΑΝΑΠΡΟΣΑΡΜΟΓΗ ΣΕ ΤΙΜΕΣ 2004

Τα ενοποιημένα αποτελέσματα της τεχνικής αναπροσαρμογής της ΕΕ-15, σε τιμές 2004, που υποβλήθηκαν στις 23 Δεκεμβρίου 2002 [3] και οι ανάγκες δαπανών για τη διεύρυνση με την προσθήκη δέκα νέων μελών, όπως συμφωνήθηκε στο Ευρωπαϊκό Συμβούλιο της Κοπεγχάγης, εμφανίζονται στον πίνακα 2α, σχετικά με τις δημοσιονομικές προοπτικές για την ΕΕ-25, σε τιμές 2004 (εξαιρουμένων των επιπτώσεων στον προϋπολογισμό της ενοποίησης της Κύπρου).

[3] COM (2002) 756 τελικό της 23.12.2002

Ο πίνακας 2β δείχνει τα ενοποιημένα ποσά που προβλέπονται σε περίπτωση που η εξεύρεση πολιτικής λύσης καθιστά δυνατή την ενοποίηση της Κύπρου, προσαρμοσμένα σε τιμές 2004.

2.1. Ανώτατο όριο ιδίων πόρων

Σύμφωνα με τα συμπεράσματα του Ευρωπαϊκού Συμβουλίου του Βερολίνου, τον Μάρτιο 1999, το ανώτατο όριο των ιδίων πόρων της ΕΕ-25 παραμένει αμετάβλητο σε ποσοστιαίους όρους και καθορίζεται στο 1,24% του ΑΕΕ-25.

2.2. Παράμετροι που χρησιμοποιούνται για την αναπροσαρμογή των δαπανών

Η αναπροσαρμογή σε τιμές 2004, υπολογίζεται με την εφαρμογή των ίδιων αποπληθωριστών που χρησιμοποιούνται κατά τη διαδικασία της τεχνικής αναπροσαρμογής των δημοσιονομικών προοπτικών (ΕΕ-15) για το 2004, και συγκεκριμένα:

- ένας συνολικός αποπληθωριστής 10,41% για την περίοδο 2000-2004, εφαρμόζεται στα ποσά που προορίζονται για τα νέα κράτη μέλη που είναι εγγεγραμμένα στο Τομέα 1 και στον υποτομέα "Διαρθρωτικά ταμεία" του Τομέα 2, σύμφωνα με το σημείο 15 της διοργανικής συμφωνίας (σταθερό ποσοστό 2% ετησίως),

- ο αποπληθωριστής του ΑΕΕ σε ευρώ για την περίοδο 2000-2004 (10,72624%), εφαρμόζεται στα ποσά που είναι εγγεγραμμένα σε όλους του άλλους τομείς και υποτομείς (τρέχων αποπληθωριστής),

- σύμφωνα με τις δημοσιονομικές προοπτικές που εγκρίθηκαν από το Ευρωπαϊκό Συμβούλιο του Βερολίνου, το νομισματικό αποθεματικό καταργείται από το 2003.

Οι πιστώσεις πληρωμών αναπροσαρμόζονται με τους ίδιους αποπληθωριστές, βάσει των εκτιμώμενων ποσών για κάθε τομέα, κατά την κατάρτιση των δημοσιονομικών προοπτικών (σε τιμές 1999). Το εκάστοτε ποσό προστίθεται στις πιστώσεις πληρωμών που προβλέπονται για τα νέα κράτη μέλη και που συμφωνήθηκαν στο Ευρωπαϊκό Συμβούλιο της Κοπεγχάγης. Ο πίνακας που ακολουθεί περιγράφει λεπτομερώς τον υπολογισμό των πιστώσεων πληρωμών που αναφέρονται στον πίνακα 2α:

>ΘΕΣΗ ΠIΝΑΚΑ>

Για τον υπολογισμό του περιθωρίου, οι μακροοικονομικοί παράμετροι, όπως είναι το ποσοστό οικονομικής ανάπτυξης και ο αποπληθωριστής, που χρησιμοποιούνται για την παρούσα αναπροσαρμογή είναι οι ίδιοι με αυτούς που χρησιμοποιούνται για την τεχνική αναπροσαρμογή των δημοσιονομικών προοπτικών της ΕΕ-15, σε τιμές 2004. Οι παράμετροι αυτοί αναφέρονται στον πίνακα 3.

2.3. Γενικά αποτελέσματα των δημοσιονομικών προοπτικών της ΕΕ-25, σε τιμές 2004

Το συνολικό ανώτατο όριο σε πιστώσεις για αναλήψεις υποχρεώσεων (ΕΕ-25) για το 2004 ανέρχεται σε 115.379 εκατ. ευρώ, και ισοδυναμεί με 1,12% του ΑΕΕ-25 (115.445 εκατ. ευρώ ή 1,12% του ΑΕΕ-25, εάν συμπεριλαμβάνονται οι επιπτώσεις στον προϋπολογισμό σε περίπτωση εξεύρεσης πολιτικής λύσης στην Κύπρο).

Σε τιμές 1999, τα συνολικά ανώτατα όρια για αναλήψεις υποχρεώσεων (ΕΕ-25) για το κάθε έτος της περιόδου 2004-2006, παραμένει κάτω από τα αριθμητικά στοιχεία που καταρτίστηκαν στο ενδεικτικό δημοσιονομικό πλαίσιο για την ΕΕ-21, σύμφωνα με το σημείο 25, παράγραφος 2, της διοργανικής συμφωνίας της 6ης Μαΐου 1999.

Το 2004, το συνολικό ανώτατο όριο σε πιστώσεις πληρωμών ανέρχεται σε 111.380 εκατ. ευρώ, δηλαδή σε 1,08% του ΑΕΕ-25, πράγμα το οποίο, με βάση τις τρέχουσες οικονομικές προβλέψεις, αφήνει περιθώριο κάτω από το ανώτατο όριο ιδίων πόρων ύψους 16.680 εκατ. ευρώ (0,16% του ΑΕΕ της ΕΕ-25).

3. ΤΕΛΙΚΕΣ ΠΑΡΑΤΗΡΗΣΕΙΣ

Για να πραγματοποιηθεί η διεύρυνση την 1η Μαΐου 2004, όπως επιβεβαιώθηκε από το Ευρωπαϊκό Συμβούλιο της Κοπεγχάγης, τα έγγραφα επικύρωσης κάθε συμβαλλόμενου κράτους πρέπει να κατατεθούν στην κυβέρνηση της Ιταλικής Δημοκρατίας, το αργότερο τις 15 Απριλίου 2004, σύμφωνα με το άρθρο 313 της συνθήκης για την ίδρυση της Ευρωπαϊκής Κοινότητας.

3.1. Μη επικύρωση της σύμβασης προσχώρησης από μια υποψήφια χώρα

Εάν μια υποψήφια χώρα απορρίψει τη σύμβαση προσχώρησης, τα ανώτατα όρια των ενλόγω τομέων των δημοσιονομικών προοπτικών θα μειωθούν αντίστοιχα βάσει των ποσών που προβλέπονται για τη χώρα αυτή.

3.2. Μη επικύρωση της σύμβασης προσχώρησης από ένα κράτος μέλος

Εάν ένα κράτος μέλος της ΕΕ, βάσει της οικείας διαδικασίας επικύρωσης, απορρίψει τη σύμβαση προσχώρησης ή δεν την εγκρίνει εντός της προβλεπόμενης προθεσμίας, η διαδικασία διεύρυνσης της ΕΕ με την προσθήκη 10 νέων μελών αναστέλλεται.

>ΑΝΑΦΟΡΑ ΣΕ ΓΡΑΦΗΚΟ>

Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την αναπροσαρμογή των δημοσιονομικών προοπτικών για τη διεύρυνση Υποβλήθηκε από την Επιτροπή σύμφωνα με το σημείο 25 της διοργανικής συμφωνίας της 6ης Μαΐου 1999 σχετικά με τη δημοσιονομική πειθαρχία και τη βελτίωση της διαδικασίας του προϋπολογισμού

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη διοργανική συμφωνία (IIA) της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τη δημοσιονομική πειθαρχία και τη βελτίωση της διαδικασίας του προϋπολογισμού, και ιδιαίτερα το σημείο 25 [4],

[4] ΕΕ C 172/1 της 18.6.1999

την πρόταση της Επιτροπής [5],

[5] ΕΕ C [...], [...], σ. [...].

και ενεργώντας σύμφωνα με τη διαδικασία που προβλέπεται στην πέμπτη υποπαράγραφο του άρθρου 272, παράγραφος 9 της συνθήκης,

Εκτιμώντας ότι:

(1) οι δημοσιονομικές προοπτικές για την Ευρωπαϊκή Ένωση (15 μελών) που αποφασίστηκαν στο πλαίσιο της διοργανικής συμφωνίας της 6ης Μαΐου 1999, πρέπει να προσαρμοστούν, ώστε να ληφθεί υπόψη η κατάσταση της διευρυμένης Ευρωπαϊκής Ένωσης 25 μελών για την περίοδο 2004-2006, σε τιμές 1999,

(2) το Ευρωπαϊκό Συμβούλιο της Κοπεγχάγης της 12ης και της 13ης Δεκεμβρίου 2002, ενέκρινε το αποτελέσματα των διαπραγματεύσεων σύμφωνα με τα οποία προσδιορίζονται οι ανάγκες δαπανών που προκύπτουν από την προσχώρηση δέκα νέων κρατών μελών, το 2004,

(3) το Ευρωπαϊκό Συμβούλιο της Κοπεγχάγης όρισε σαφώς ότι η προενταξιακή χρηματοδοτική ενίσχυση για την Τουρκία πρέπει να χρηματοδοτηθεί από το 2004, βάσει του "προενταξιακού τομέα" ,

(4) πρέπει να ληφθούν υπόψη οι συνέπειες που θα έχει για τις δημοσιονομικές προοπτικές η εξεύρεση πολιτικής στην Κύπρο κατά τη διάρκεια του τρέχοντος δημοσιονομικού πλαισίου,

(5) σύμφωνα με τη δεύτερη υποπαράγραφο του σημείου 25 της διοργανικής συμφωνίας της 6ης Μαΐου 1999, οι αλλαγές στους ενλόγω τομείς από την παρούσα αναπροσαρμογή δεν πρέπει να υπερβούν τα ποσά που αναφέρονται στο ενδεικτικό δημοσιονομικό πλαίσιο που περιέχεται στο Παράρτημα II αυτής της συμφωνίας.

ΑΠΟΦΑΣΙΣΑΝ ΤΑ ΕΞΗΣ:

Άρθρο 1

Κατά την περίοδο 2004-2006, τα ετήσια ανώτατα όρια για πιστώσεις ανάληψης υποχρεώσεων των Τομέων 1, 2, 3 και 5 των δημοσιονομικών προοπτικών που περιέχονται στο Παράρτημα I της διοργανικής συμφωνίας της 6ης Μαΐου 1999, θα αυξηθούν με τις αντίστοιχες ανάγκες δαπανών που προκύπτουν από την προσχώρηση δέκα νέων κρατών μελών.

Το ανώτατο όριο του Τομέα 7 θα περιλαμβάνει πιστώσεις για την παροχή προενταξιακής βοήθειας όσον αφορά την Τουρκία.

Θα δημιουργηθεί ένας νέος Τομέας 8 για την εγγραφή των δημοσιονομικών αντισταθμίσεων που αποφασίστηκαν από το Ευρωπαϊκό Συμβούλιο της Κοπεγχάγης.

Άρθρο 2

1. Κατά συνέπεια, το Παράρτημα I της διοργανικής συμφωνίας της 6ης Μαΐου 1999, αντικαθίσταται από τις αναπροσαρμοσμένες δημοσιονομικές προοπτικές, σε τιμές 1999, για την Ευρωπαϊκή Ένωση 25 μελών (εκτός από τις επιπτώσεις στον προϋπολογισμό που προκύπτουν από την εξεύρεση πολιτικής λύσης στην Κύπρο), όπως αναφέρονται στον πίνακα 1α που επισυνάπτεται στην παρούσα απόφαση.

Σε περίπτωση που επιτευχθεί πολιτική λύση στην Κύπρο, θα ισχύσουν οι δημοσιονομικές προοπτικές για την Ευρωπαϊκή Ένωση 25 μελών, σε τιμές 1999, όπως αναφέρονται στον πίνακα 1β.

Κατά συνέπεια, το Παράρτημα II της διοργανικής συμφωνίας της 6ης Μαΐου 1999, καθίσταται άκυρο.

2. Οι αντίστοιχες δημοσιονομικές προοπτικές που προκύπτουν από την τεχνική αναπροσαρμογή για το 2004, σύμφωνα με την εξέλιξη του Ακαθάριστου Εθνικού Εισοδήματος (ΑΕΕ) και των τιμών, αναφέρονται στους πίνακες 2α και 2β που επισυνάπτονται στην παρούσα απόφαση.

Βρυξέλλες, [...]

Για το Ευρωπαϊκό Κοινοβούλιο Για το Συμβούλιο

Ο πρόεδρος Ο πρόεδρος

[...] [...]

ΠΑΡΑΡΤΗΜΑ

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>